Entamez l’Europa en flommas
Il Romand Charles Journet truava la malignadad

Da Guiu Sobiela-Caanitz 

La barriera dal linguatg ans impedescha savens da far stim ch’era ils Romands han contribuì a la discussiun dal davos temp davart la Svizra en ils onns trenta e quaranta. Da questa vart da la Sarina han ins percurschì memia pauc il mez tozzel cudeschs publitgads dapi 1995 en lez connex a Genevra, Losanna, Neuchâtel e Saint-Maurice. A la chasa editura da la claustra fundada enturn 515 en questa davosa citad engrazian ins ina contribuziun da vaglia a talas perscrutaziuns. L’istoricher Guy Boissard ha scrit ina biografia detagliada*) dal Genevrin Charles Journet (1891-1975) en quel temp, cura ch’il futur cardinal instruiva teologia a Friburg e Genevra. Grazia a sia amicizia cun il filosof catolic franzos Jacques Maritain (1882–1973), lezza giada professer en l’America, truava Journet sco paucs auters la malignadad da la politica rassista da Hitler e cumplizis. Sur Charles n’ha betg agì be en Romandia, nua ch’el avess fatg anc dapli sche ses uvestg na l’avess adina puspè franà. Journet ha era gidà e stimulà quels Franzos che refusavan il cumportament da lur stadi. 

L’amur per la Svizra romanda 
«1926 han Journet e ses commiliton anteriur François Charrière, pli tard uvestg da la diocesa, fundà ‘Nova et Vetera’, revista trimestriala da reflexiun teologica, filosofica, religiusa e culturala» (p. 435). En l’emprim numer ha sur Charles exprimì sia amur per la Svizra romanda, «sia fatscha, las lingias da Rodan e Giura che malegian sia unitad spaziusa (…). Noss cor sa giudair il silenzi sontg e l’intimitad miaivla da las sairas d’atun a La Valsainte/FR; il Lai pitschen da Genevra, circumdà da villas e che fa endament la Corna d’aur [ad Istanbul, GSC] u las rivas da la mar en Grezia; (…) ils culms da Vad e Savoia, romantics e famigliars, reflectads bufatg dal medem lai; Neuchâtel la notg, vesì da la riva da Friburg. Nus charezzain er instituziuns ed ovras dals carstgauns che vivan qua, uschè lunsch ch’ellas èn saunas e legitimas» (cità p. 118; suttastritgà da Journet). 

Tranter dus mals 
Noss teolog ha mussà colur gia ils 3 da settember 1935 en in referat. «El ha fatg attent a las nodas dals totalitarissems cun lur mitus – mitus dal stadi, da las classas socialas u da la razza (…). Lur ha’l declerà che cristians na possian sustegnair nagina furma dal totalitarissem d’oz (…). Dastg’ins acceptar ina ad interim per cumbatter in’autra cun efficacitad? Dastg’ins acceptar ad interim il rassissem e la deificaziun dal stadi (…)? Quai fiss ina tuppadad’» (p. 41). Lezs pleds fan endament profezias biblicas encunter in retg en Israel che sa fidava da l’Egipta per sa liberar da l’Assiria: «La tempesta vegn a manizzar il refugi engianus, l’aua a derscher surengiu il zup. Vossa lia cun la mort vegn rutta (…). Il flagè dal torrent vegn ad as smardegliar (…). Paupers quels che van or en l’Egipta (…) per fugir sur la protecziun da Farao! La defensiun entras lez vegn a trumpar vus» (Jesaja, 28: 17-18; 30: 2-3).  

L’engion da la «guerra sontga» 
Cun quella regla d’aur ha sur Charles giuditgà la guerra spagnola (1936-1939), pia la rebelliun armada da Francisco Franco (1892-1975) ed auters generals encunter la republica anticlericala. Bunamain tuts uvestgs spagnols han firmà ina brev da sustegn a lezza uscheditga cruschada. «La Baselgia catolica sa chattava en in dilemma snuaivel. Spirituals e cartents vegnivan spogliads, impraschunads e mazzads en Russia e Spagna (…). Il faschissem talian sa deva in’apparientscha da cristianadad (…). [Quel da Franco] identifitgava tuts ses opponents, senza differenziar, cun il communissem, sa preschentava sco defensur dals catolics e schizunt, sco che Journet scheva, ‘enzugliava sia guerra cun la guerra sontga’, duvrond las metodas crudaivlas da ses adversaris» (pp. 44–45). Journet sustegneva quels catolics spagnols che demascravan l’engion da la cruschada e levan ir ina terza via, sco il cardinal catalan Francesc Vidal i Barraquer (1868–1943) che ha stuì ir en l’exil e passentar ses davos onns da vita en la chartusia da La Valsainte. Era noss teolog dal reminent steva gugent adina puspè en lez «parvis alv» (p. 363), alv sco la rassa dals chartusians. 

La censura admonescha l’evidenza 
Sco publicist ha noss teolog stuì endirar duas giadas la censura militara. Lezza ha sa drizzada en december 1941 encunter texts da dus prelats esters, il patriarc da Lisboa cardinal Manuel Gonsalves Cerejeira (1888–1977) e l’uvestg da Münster (Vestfalia) Clemens August cont von Galen (1878–1946). Cerejeira aveva scrit 1938, en connex cun la guerra spagnola: «Ils reschims da persecuziun che sa glorieschan d’avair spendrà l’Europa dal communissem na san, sco che l’evangeli di, da che spiert ch’els derivan (…). La baselgia n’ha betg condemnà il communissem per defender ils tresors dals ritgs, mabain perquai che lez cuntradi a la natira ed a Dieu» (cità p. 185). Von Galen aveva predegià cunter la persecuziun religiusa en sia diocesa ed ils mazzaments d’impedids entras la Germania. La revista cun l’essai da Journet che citava ils dus prelats è vegnida retegnida varsaquants dis dal manader da la censura militara. Il medem chapitani ha admonì 1943 Journet sco directur da «Nova et Vetera» pervi d’in artitgel nua che lez aveva descrit e condemnà il terrorissem da las autoritads tudestgas d’occupaziun, cunzunt en Pologna, ed ils bumbardaments da populaziuns civilas entras ils alliads. Il teolog ha lura replitgà cun ina brev che Boissard citescha tuttafatg; qua in toc sutlingià da Journet sez: «Nagin na gughegia da pretender ch’ins [la Germania, GSC] na planiseschia betg l’extirpaziun dals gidieus e la sclavitid dals Polacs. Quai fiss snegar l’evidenza» (cità p. 192). Gia 1941 aveva Journet deditgà in numer spezial da «Nova e Vetera» a la cultura polacca, «in salid commovì e plain respect dal pitschen pievel dals culms, fin ussa schanegià, al grond pievel da las planiras, oz sblundregià» (cità p. 242). 

La Frantscha ha gidà Hitler 
Cumparegliada cun la Pologna era l’occupaziun tudestga en Frantscha relativa-main miaivla, schebain che questa aveva declerà sezza 1939 la guerra a la Germania. Enfin a 1942 èn ina part da l’intschess franzos, tranter Genevra e las Pireneas, ed ils possess africans da Frantscha restads inoccupads. Ma il schef da stadi marschal Philippe Pétain (1856–1951) ha abolì la democrazia e decretà mesiras encunter ils gidieus sco tals. Plaun plaun s’organisava l’opposiziun cristiandemocrata, cunzunt enturn ils gesuits da Lyon, cun l’agid d’in preditgant da là, in teolog refurmà oriund da Neuchâtel. 1941 han ins publitgà l’emprim «Cahier du Témoignage chrétien» («témoignage» = «perditga») cun in editorial entitulà: «Frantscha, ta pertgira da perder tia olma!» (p. 215). Cun l’occupaziun totala da Frantscha 1942 èn creschids il squitsch ed era la resistenza. En favrer 1944, pia quatter mais avant l’arriv dals deliberaturs americans en Normandia, è il «Courrier français du Témoignage chrétien» cumparì cun in editorial firmà «C.J. – in da noss amis svizzers». Lezzas lingias da Journet truavan l’agid politic dal stadi franzos a Hitler dapi l’armistizi da 1940: «L’emprim ha’l violà il dretg cristian, il dretg natiral, il dretg internaziunal surdond fugitivs politics al victur. Lura (…) n’ha’l betg targlinà da lavurar davairas e cun intenziun, en maniera snuaivla, ad extirpar ina cuminanza entira, fond obedientscha a l’odi dals victurs encunter ils gidieus» (cità p. 219). Pir Jacques Chirac, president da la Republica franzosa dapi 1995, ha renconuschì en tutta forma la culpa da Frantscha tar la deportaziun da passa 60 000 gidieus. Gia 1938 aveva Maritain profetisà en furma mez ironica: «Insacura refutesch’ins quels istorichers malvulents che disfameschan il mund catolic per sias cumplicitads cun las pussanzas da charn. Lura chatt’ins gugent (…) en l’archiv da noss temp in pèr catolics che han protestà (…) encunter las persecuziuns antisemitas» (cità p. 61). 

«A mai avais dà ospitalitad» 
Journet n’ha betg be condemnà la surdada da fugitivs entras Pétain. Ils 27 da schaner 1944 ha la «Gazette de Lausanne» publitgà «in appel dal scriptur vadais René Morax a favur dals fugitivs» (p. 272). Sur Charles l’ha sustegnì, sa giustifitgond en in essai da «Nova et Vetera» 
cun renviaments a Mattieu 25: 35 e 42: «Nagin na dastga refusar d’accumplir il duair d’ospitalitad. ‘Jau aveva fom, jau aveva said, jau era ester.’ Lezs pleds udinsa tuts insacura. Ils ins vegnan anc a udir in misteri extraordinari: ‘A mai avais dà spaisa, bavronda, ospitalitad.’ Per tschels datti lura sentenzias sgarschaivlas: ‘A mai nun avais dà spaisa, ni bavronda, ni ospitalitad.’ (…) Nossa patria pitschna na merita dapli ch’autras. Tuttina rest’la schanegiada, entant ch’il mund entir è en flommas. Lezza excepziun ans dat il duair absolut da gidar las unfrendas da la catastrofa enfin al davos cunfin dal pussaivel (…). Ils fugitivs ch’entran en contact cun nossas populaziuns civilas stiman fitg lur virtids da cordialitad, umanitad ed ospitalitad. Ins sto simplamain admirar co che millis da noss confederads accumpleschan ils duairs d’ospitalitad (…) enfin ad ina grondezza stgetta e commoventa (…). Quai è la vaira Svizra, tgirunza da l’Europa» (cità pp. 272-274). 

Per in mund pli gist 
«Suenter il drama n’emblida mai ch’il salvament dal pajais è resultà cunzunt da la protecziun divina» (cità p. 319). Noss teolog ha commentà questa sentenza, formulada da general Henri Guisan (1874-1960) en il «Rapport a l’Assemblea federala davart il servetsch activ 1939-1945». Journet: «Dieu sa zuppa en il mund per quels che bittan Dieu ord lur cors (…) ed èn oramai persvas ch’il mund saja tuttafatg absurd, crudai-vel e manzegnus» (cità p. 343). Tenor sur Charles duev’ins metter fin a «la spartiziun irrevocabla tranter morala e politica» (cità p. 339). El sperava en in mund «cun damain malgiustia», saveva ch’i dat adina «larmas, malencurada, suffrientscha, putgà, violenza e guerras» ed appellava tuttina a promover «dapli giustia, confidenza reciproca ed amicizia» (cità p. 345). La giustia per el cumpigliava «il dretg da viver per mintga naziun, la reducziun dals armaments, in urden giuridic internaziunal, resguard per las pretensiuns legitimas da pievels e minoritads etnicas» (p. 332), sco er, tenor ses agens pleds, «la dignitad persunala dals lavurers, las cundiziuns da lur lavur ed ils dretgs da lur famiglias» (cità p. 334). Encunter il naziunalissem recumandava’l da «reveder il princip da suveranitad naziunala» (cità p. 348). Co fiss quai cun in tal program per il 21avel tschientaner? 

* Guy Boissard, Quelle neutralité face à l’horreur? Le courage de Charles Journet. Cun in epilog da pader Georges Cottier OP. Saint-Maurice (Editions Saint-Augustin, ISBN 288011-179-X) 2000, 456 pp.